SKRIFTLIG FORESPØRGSEL E-2895/01

af Pere Esteve (ELDR) til Kommissionen

(22. oktober 2001)

Om: Fejl i beregningen af BNP for De Baleariske Øer

Der er normalt stor overensstemmelse mellem en regions produktion og befolkningens indkomst, hvorfor BNP normalt benyttes som indkomstindikator. Det fremgår nu af en undersøgelse, som to professorer fra to forskellige universiteter har foretaget og forelagt for De Baleariske Øers parlament, at der er grundlæggende fejl i beregningen af BNP for regionen De Baleariske Øer, hvilket betyder, at den nævnte overensstemmelse ikke gælder for Balearerne.

Det fremgår af undersøgelsen, at husstandsindkomsterne ved beregningen af BNP pr. indbygger for De Baleariske Øer er sat for højt.

Denne fejl i beregningen skyldes især fire forhold:

a) overførslerne af arbejds- og kapitalindkomster fra resten af Spanien,

b) anvendelse af forbrugerprisindekset for Spanien og ikke for den autonome region,

c) overførslerne af arbejds- og kapitalindkomster fra udlandet og

d) fejl og mangler ved registreringen af befolkningen, som har været stærkt stigende i de senere år.

Konklusionen er, at BNP-afvigelsen for Balearerne ligger på mellem 12 og 15 %. Eksempelvis kan nævnes, at faldet i BNP alene efter korrektion for den under a) nævnte fejl ville betyde, at Balearerne faldt fra nr. 86 til nr. 128 ud af 206 EU-regioner på en liste klassificeret efter BNP. En af følgerne af denne fejl i beregningen er, at den kan have bremset de offentlige investeringer i regionen.

BNP anvendes som indikator ved tildelingen af mange EU-midler. De Baleariske Øer kan således ifølge disse undersøgelser være blevet mindre gunstigt stillet ved, at BNP har været sat for højt. De offentlige investeringer fra EU's side kan eller kunne være blevet nedskåret.

Hvordan stiller Kommissionen sig til disse forhold?

- Tror den, at disse fejl ved beregningen af BNP kan have haft betydning for EU-investeringerne på De Baleariske Øer?

- Vil Kommissionen i betragtning af, at EU normalt anvender BNP-indikatoren som grundlag for sine offentlige investeringer, og under henvisning til særtilfældet De Baleariske Øer, hvis stærke afhængighed af turismen synes at være en af årsagerne til fejlen ved beregningen af BNP, tage andre mekanismer i brug til at måle denne EU-regions velstand? Vil Kommissionen i benægtende fald yde De Baleariske Øer økonomisk kompensation?

Svar afgivet på Kommissionens vegne af Pedro Solbes Mira

(17. december 2001)

Kommissionen noterer sig det ærede medlems forskellige bemærkninger om beregningen af det regionale bruttonationalprodukt (BNP) og vil gerne pege på to metodologiske aspekter i forbindelse med denne beregning.

For det første er det regionale BNP og den regionale befolknings indkomst to forskellige indikatorer, som kun i meget få tilfælde svarer til hinanden. Mens de på nationalt plan kan være af samme størrelse, er dette næsten aldrig tilfældet på regionalt plan. BNP er ikke synonymt med den indkomst, der er til rådighed for private husholdninger i et land eller en region. Dette er udtrykkeligt nævnt i de metodologiske bemærkninger i Eurostats publikationer. Derfor kan man ikke konkludere, at BNP er beregnet forkert, hvis der ikke er overensstemmelse mellem BNP og indkomsten eftersom BNP og indkomst er to forskellige ting.

For det andet nævner det ærede medlem fire forskellige faktorer som begrundelse:

a) overførslerne af arbejds- og kapitalindkomster fra resten af Spanien

b) anvendelse af forbrugerprisindekset for Spanien og ikke for den autonome region

c) overførslerne af arbejds- og kapitalindkomster fra udlandet

d) fejl og mangler ved registreringen af befolkningen, som har været stærkt stigende i de senere år.

Ser man på disse punkter, må man konstatere, at ingen af de tre første (a, b og c) er relevante for det regionale BNP. Det fjerde punkt kunne have en indflydelse på det regionale BNP pr. indbygger, men man må ikke glemme, at Eurostat arbejder inden for rammerne af et netværk, hvor dataindsamlingen foretages af de nationale statistiske kontorer. Beregningen af det regionale BNP pr. indbygger er beregnet på grundlag af de officielle regionale befolkningstal, som Spaniens statistiske kontor (INE) har indberettet til Eurostat. Kommissionen har ingen grund til at betvivle disse tal. Der er derfor ikke tale om nogen fejl i beregningen af BNP, som kan have haft betydning for investeringerne på De Baleariske Øer, og Kommissionen kan derfor ikke yde nogen økonomisk kompensation.

Hvad angår anvendelse af andre metoder til beregning af den regionale velstand, gør Kommissionen opmærksom på, at fra og med 2002 vil der for mange medlemsstater foreligge regionale data om primærindkomst og disponibel indkomst på NUTS 2-niveau. Da der for visse medlemsstater gælder undtagelsesordninger, vil der først kunne foreligge et komplet datasæt i 2005. Eurostat vil før dette tidspunkt foretage skønsmæssige beregninger, men sådanne data foreligger endnu ikke.